અનિલભાઈ રાજકારણમાં પણ આવેલા. ભાજપ તરફથી મહેસાણામાંથી ચૂંટાયેલા અને ઉદ્યોગમંત્રી પણ બન્યા હતા. સરસ કામગીરી કરી હતી. જોકે રાજકારણ કદાચ તેમની પ્રકૃતિને અનુકૂળ નહોતું. તેમણે સામેથી પક્ષને ચૂંટણી લડવાની ના કહી હતી. જો તેમણે ધાર્યું હોત તો તેઓ રાજકારણમાં પણ લાંબી ઇનિંગ્સ રમી શક્યા હોત, પણ તેમના માટે શિક્ષણનું કામ પ્રથમ નંબરે હતું. તેઓ માનતા કે કોઈ પણ પ્રજા કે સમાજે પ્રથમ નંબરે આવવું હોય શિક્ષણના માધ્યમથી જ આવી શકાય. વિદ્યાયાઃ સમાજોત્કર્ષઃ ગણપત યુનિવર્સિટીનું આ સૂત્ર, આ ધ્યાનમંત્ર તેમના જીવનનું પણ સૂત્ર હતું. શિક્ષણ દ્વારા સમાજનો ઉત્કર્ષ એ મંત્ર તેમણે સ્વીકાર્યો હતો. તેમના પ્રેરક હતા પિતા ત્રિભુવનદાસ. પિતાના પગલે અનિલભાઈ પણ સમાજ માટે જીવ્યા. જો અનિલભાઈ માટે પિતા પ્રેરક હતા તો મિત્ર ગણપતભાઈ પટેલ પૂરક હતા. મહેસાણાના સરદાર વિદ્યાભવન ટ્રસ્ટના તેઓ મેનેજિંગ ટ્રસ્ટી બન્યા ત્યારે તેમની વય હતી માત્ર 33 વર્ષ. ખૂબ નાની વયે તેમણે સમાજ માટે કાર્ય કરવાનું શરૂ કર્યું હતું. એ પછી તો મહેસાણા ડિસ્ટ્રિક્ટ એજ્યુકેશન ફાઉન્ડેશનની રચના થઈ. આ જ ગાળા દરમિયાન ગણપતભાઈ અને અનિલભાઈનું મિલન થયું. શરૂઆતમાં મહેસાણામાં વિવિધ કોલેજો થઈ અને પછી ગુજરાતને પ્રારંભમાં ગણપત વિદ્યાનગર અને હવે ગણપત યુનિવર્સિટી મળી. ગુજરાત વિધાનસભામાં ખરડો પસાર થયો અને ગણપત યુનિવર્સિટીનો દરજ્જો મળ્યો એ દિવસ અનિલભાઈ માટે જીવનનો યાદગાર દિવસ હતો.